"Toată lumea pare să fure în Air Force One", au fost puşi la punct jurnaliştii care călătoresc cu avionul prezidenţial american, scrie site-ul Politico într-o anchetă umoristică, dar detaliată, relatează AFP. Chiar dacă pot cumpăra suveniruri la bordul aeronavei, unii oaspeți aleg să plece cu buzunarele pline de obiecte care nu se vând.
Site-ul a făcut această anchetă în urma unui e-mail transmis la începutul lunii februarie membrilor Asociaţiei Corespondenţilor la Casa Albă. AFP scrie că a văzut acest e-mail, care nu era destinat publicului.
Preşedinta prestigioasei organizaţii a făcut un apel la ordine în urma dispariţiei unor obiecte din compartimentul presei în cel mai celebru şi mai securizat avion din lume.
Atunci când preşedintele american se deplasează, el este însoţit de 13 jurnalişti, care călătoresc în partea din spate a Boeingului său.
Mesele şi băuturile servite în timpul zborului sunt plătite întotdeauna de către publicaţiile lor, la fel ca şi călătoria.
Echipajul distribuie cu regularitate, ca suvenir, mici pachete de M&Ms cu sigiliul şi semnătura preşedintelui. La bord se pot cumpăra pahare şi alte accesorii cu siglă.
Însă acest lucru nu este de ajuns tuturor călătorilor, iar din bagajul jurnaliştilor se aude, uneori, la coborâre, un clinchet de veselă.
Un fostul corespondent al unui mare ziar, deosebit de metodic, ar fi acumulat suficiente farfurii cu marginea aurită din Air Force One cât să dea o cină, potrivit Politico.